711-сон 08.11.2025. «Келажак мероси» халқаро мукофоти тўғрисидаги низомни тасдиқлаш ҳақида
Hujjat turi: unknown | Qabul qilgan organ: unknown

«Келажак мероси» халқаро мукофоти тўғрисидаги низомни тасдиқлаш ҳақида
ИЛОВА
«Келажак мероси» халқаро мукофоти тўғрисида НИЗОМ
1-боб. Умумий қоидалар
2-боб. Халқаро мукофотга номзодларнинг ҳужжатларини тақдим этиш ва уларни кўриб чиқиш тартиби
3-боб. Халқаро мукофотни топшириш тартиби
4-боб. Якунловчи қоидалар
ИЛОВА
«Келажак мероси» халқаро мукофоти учун номзодларни танлаб олиш ва уларни тақдирлаш СХЕМАСИ
Ўзбекистон Республикаси Вазирлар Маҳкамасининг қарори, 08.11.2025 йилдаги 711-сон
ЎЗБЕКИСТОН РЕСПУБЛИКАСИ ВАЗИРЛАР МАҲКАМАСИНИНГ
ҚАРОРИ
«Келажак мероси» халқаро мукофоти тўғрисидаги низомни тасдиқлаш ҳақида
Ўзбекистон Республикаси Президентининг «Келажак мероси» халқаро мукофотини таъсис этиш тўғрисида»ги 2025 йил 3 ноябрдаги ПҚ-330-сон
қарори
ижросини таъминлаш мақсадида Вазирлар Маҳкамаси қарор қилади:
1. Ўзбекистон Республикаси Президентининг 2025 йил 3 ноябрдаги ПҚ-330-сон
қарорига
мувофиқ:
«Келажак мероси» халқаро мукофоти (кейинги ўринларда — Халқаро мукофот) таъсис этилгани;
«Келажак мероси» халқаро мукофоти кенгаши таркиби тасдиқлангани маълумот учун қабул қилинсин.
2. Қуйидагиларни назарда тутувчи «Келажак мероси» халқаро мукофоти тўғрисидаги низом
иловага
мувофиқ тасдиқлансин:
Халқаро мукофотга ҳужжатларни тақдим этиш, уларни кўриб чиқиш ва талабгорларни танлаб олиш тартиби;
Халқаро мукофот танловини ташкил этиш ва ўтказиш, мукофот ғолибларини тақдирлаш тартиби.
3. Белгилансинки:
Халқаро мукофотнинг статуэткаси ва дипломини тайёрлаш ҳамда мукофотланганларни тақдирлаш билан боғлиқ харажатлар Маданият вазирлигига Давлат бюджетидан ушбу мақсадлар учун ажратиладиган маблағлар ҳисобидан амалга оширилади;
2025 йилда Халқаро мукофот танловини ташкил этиш ва уни ўтказиш ҳамда расмий веб-саҳифасини ишлаб чиқиш ва ишга тушириш харажатлари Вазирлар Маҳкамасининг захира жамғармаси ҳисобидан молиялаштирилади.
4. Маданият вазирлиги бир ҳафта муддатда:
Халқаро мукофотнинг статуэткаси ва диплом лойиҳаларини тасдиқлаш учун «Келажак мероси» халқаро мукофоти кенгашига киритсин;
Рақамли технологиялар вазирлиги, «Киберхавфсизлик» ДУК, Ташқи ишлар вазирлиги билан биргаликда Халқаро мукофотнинг расмий веб-сайтини ишлаб чиқсин ва уни ишга туширсин.
5. Ушбу қарорнинг бажарилишини назорат қилиш Ўзбекистон Республикаси Бош вазирининг ўринбосари Ж.А. Ходжаев ҳамда маданият вазири О.А. Назарбеков зиммасига юклансин.
Ўзбекистон Республикасининг Бош вазири А. АРИПОВ
Тошкент ш.,
2025 йил 8 ноябрь,
-сон
Вазирлар Маҳкамасининг 2025 йил 8 ноябрдаги 711-сон
қарорига
ИЛОВА
«Келажак мероси» халқаро мукофоти тўғрисида
НИЗОМ
1-боб. Умумий қоидалар
1. Ушбу Низом «Келажак мероси» халқаро мукофоти (кейинги ўринларда — Халқаро мукофот)га номзодларни кўрсатиш, уларни танлаб олиш мезонлари ҳамда ғолибларни аниқлаш ва тақдирлаш тартибини белгилайди.
2. Халқаро мукофот адабиёт, маданият, санъат, илм-фан, таълим ва рақамли технологиялар соҳаларида юксак натижаларга эришиб, миллий ва жаҳон тараққиётига муносиб ҳисса қўшаётган Ўзбекистон Республикаси фуқаролари, фуқаролиги бўлмаган ҳамда хорижий фуқароларга берилади.
3. Халқаро мукофот бўйича танлов қуйидаги йўналишлар бўйича ташкил этилади:
адабиёт;
маданий мерос;
театр ва кино;
мусиқа ва рақс;
тасвирий ва амалий санъат;
мода ва дизайн;
илм-фан, таълим ва рақамли технологиялар.
4. Халқаро мукофот учун номзодларни танлаб олиш ва тақдирлаш «Келажак мероси» халқаро мукофоти кенгаши (кейинги ўринларда — Кенгаш) томонидан амалга оширилади.
Кенгаш таркиби Ўзбекистон Республикаси Президентининг қарори билан тасдиқланади.
5. Ўзбекистон Республикаси Маданият вазирлиги Кенгашнинг ишчи органи (кейинги ўринларда — Ишчи орган) ҳисобланади.
6. Халқаро мукофотнинг статуэткаси ва диплом намуналари Кенгаш томонидан тасдиқланади.
2-боб. Халқаро мукофотга номзодларнинг ҳужжатларини тақдим этиш ва уларни кўриб чиқиш тартиби
7. Халқаро мукофотга номзодларнинг ҳужжатларини тақдим этиш ва уларни кўриб чиқиш ушбу Низомга
иловадаги
схемага мувофиқ амалга оширилади.
8. Халқаро мукофот танловига ҳужжатларни тақдим этиш тартиби Кенгаш томонидан белгиланади.
9. Халқаро мукофот билан тақдирлаш учун тавсия этилаётган номзодлар қуйидаги мезонлар асосида танлаб олинади:
миллий ва жаҳон тараққиётига, шу жумладан, адабиёт, маданият, санъат, илм-фан, таълим ва рақамли технологиялар ривожига қўшган ҳиссасининг аҳамияти;
амалга оширилган лойиҳа, яратилган ёки ижро этилган асарнинг оригиналлиги ва инновационлиги;
лойиҳа ва асарнинг профессионал мутахассислар ва кенг жамоатчилик томонидан эътироф этилганлиги;
халқаро тадбирлар, шу жумладан, конференция, кўргазма, фестиваль, форум ва танловларда иштирок этганлиги.
10. Ишчи орган томонидан ҳар йили 5 январда оммавий ахборот воситалари ҳамда Халқаро мукофот веб-сайти орқали танлов эълон қилинади.
11. Номзодларнинг илмий ва ижодий фаолиятига оид маълумотлари ҳамда лойиҳалари, ишлари ва ижод намуналари ҳар йили 5 январдан 5 февралга қадар Ишчи орган томонидан Халқаро мукофот веб-сайти орқали қабул қилинади.
12. Ишчи орган Халқаро мукофотга тавсия этилган номзодлар томонидан тақдим этилган илмий ва ижодий фаолиятига оид маълумотлар ҳамда лойиҳалар, ишлар ва ижод намуналарини ҳар йили 1 мартга қадар шакллантиради.
13. Номзодлар томонидан тақдим этилган илмий ва ижодий фаолиятига оид маълумотлар ҳамда лойиҳалар, ишлар ва ижод намуналарини кўриб чиқиш бўйича малакали мутахассис ва ижодкорлардан иборат таркибда ушбу Низомнинг
3-бандида
назарда тутилган йўналишлар бўйича ишчи гуруҳлар фаолияти йўлга қўйилади.
Ишчи гуруҳлар таркиби Кенгаш томонидан тасдиқланади.
14. Ишчи гуруҳлар аъзолари Кенгаш томонидан белгиланган тартибда ва миқдорда моддий рағбатлантирилиши мумкин.
15. Ишчи гуруҳлар аъзоларини моддий рағбатлантириш билан боғлиқ харажатлар Халқаро мукофотнинг харажатлар сметасида назарда тутилади.
16. Ишчи орган ҳар йили 10 мартга қадар ишчи гуруҳларга Халқаро мукофотга тавсия этилган номзодларнинг илмий ва ижодий фаолиятига оид маълумотларни, ишлари ва ижод намуналарини ўрганиб чиқиш учун тақдим этади.
17. Ишчи гуруҳлар ҳар йили 1 апрелга қадар Халқаро мукофотга номзодлар томонидан тақдим этилган уларнинг илмий ва ижодий фаолиятига оид маълумотларини ҳамда лойиҳалари, ишлари ва ижод намуналарини кўриб чиқиб, хулосалар тайёрлайди ҳамда Ишчи органга тақдим этади.
18. Ишчи орган ҳар йили 10 апрелга қадар ишчи гуруҳлар хулосалари асосида ҳужжатларни расмийлаштиради, Кенгаш йиғилишининг баёни лойиҳасини тайёрлайди ҳамда кўриб чиқиш учун Кенгашга киритади.
19. Ишчи гуруҳларнинг хулосалари ошкор этилмайди.
20. Кенгаш ҳар йили 20 апрелга қадар Ишчи орган томонидан тақдим этилган ҳужжатларни кўриб чиқиб, Халқаро мукофот ғолибларини аниқлаш бўйича Кенгаш йиғилишида қарор қабул қилади.
21. Кенгаш қарорлари Кенгаш йиғилишининг баёни билан расмийлаштирилади ва Кенгаш раиси ёки йиғилишга раислик қилган Кенгаш раисининг ўринбосари томонидан имзоланади.
22. Ишчи орган томонидан Халқаро мукофот ғолиблари рўйхати оммавий ахборот воситаларида ҳамда Халқаро мукофот веб-сайтида эълон қилинади.
23. Кенгаш номзодлар орасида қайси йўналиш бўйича Халқаро мукофот талабларига мос келувчи номзодлар мавжуд эмас деб топса, ушбу йўналишда Халқаро мукофот топширилмайди.
24. Кенгаш ёки ишчи гуруҳлар аъзолари Халқаро мукофотни олиш учун танловга ўз номзодини тақдим этган йилда Кенгаш ёки ишчи гуруҳларидаги фаолиятини тўхтатиб туради.
3-боб. Халқаро мукофотни топшириш тартиби
25. Халқаро мукофот ғолибларга тантанали равишда топширилади.
26. Халқаро мукофотни тантанали равишда топшириш жойи ва вақти Кенгаш томонидан белгиланади.
27. Халқаро мукофотнинг йўналишлар бўйича ғолибларининг ҳар бири статуэтка, диплом ва 10 минг АҚШ доллари миқдорида бир марталик пул мукофоти билан тақдирланади.
28. Халқаро мукофот ғолибларини тантанали тақдирлаш маросимини ташкил этиш, ўтказиш, ғолиблар учун пул мукофотлари, чет эллик ғолибларнинг хориждан келиб-кетиш ҳамда меҳмонхонада яшаш билан боғлиқ барча харажатлари Ўзбекистон Республикасининг Давлат бюджети ҳисобидан амалга оширилади.
29. Бир шахс халқаро мукофот билан бир марта тақдирланади.
4-боб. Якунловчи қоидалар
30. Халқаро мукофотга тақдим этилган ҳужжатлар Ишчи органда сақланади ва қайтарилмайди.
31. Халқаро танловнинг чет эллик ғолибларига пул мукофотлари мукофот жамғармасига тенг эквивалентда хорижий валютада тўланиши мумкин.
32. Халқаро мукофотнинг харажатлар сметаси Кенгаш томонидан тасдиқланади.
33. Халқаро мукофот ғолибларининг илмий ва ижодий фаолиятига оид маълумотлари, лойиҳалари, ишлари ва ижод намуналарини оммалаштириш ҳамда улар билан фаол ҳамкорликни йўлга қўйиш чора-тадбирлари кўрилади.
«Келажак мероси» халқаро мукофоти тўғрисидаги
низомга
ИЛОВА
«Келажак мероси» халқаро мукофоти учун номзодларни танлаб олиш ва уларни тақдирлаш
СХЕМАСИ
Босқичлар
Субъектлар
Тадбирлар
Муддатлар
*
1-босқич
Ишчи орган
(Маданият вазирлиги)
Халқаро мукофот танловини ўтказиш тўғрисида оммавий ахборот воситалари ҳамда Халқаро мукофот веб-сайти орқали эълон беради
Ҳар йили 5 январда
2-босқич
Ишчи орган
Талабгорларнинг ҳужжатларини Халқаро мукофот веб-сайти орқали қабул қилади
Ҳар йили 5 январдан 5 февралгача
3-босқич
Ишчи орган
Халқаро мукофотга талабгорлар томонидан тақдим этилган ишлар ва ижод намуналарини шакллантиради
Ҳар йили 1 мартгача
4-босқич
Ишчи орган
Номзодларнинг ишлари ва ижод намуналарини ўрганиб чиқиш учун Ишчи гуруҳларга тақдим этади
Ҳар йили 10 мартгача
5-босқич
Ишчи гуруҳлар
Номзодларнинг ишлари ва ижод намуналарини ўрганиб чиқиб, тегишли хулосаларни Ишчи органга тақдим этади
Ҳар йили 1 апрелгача
6-босқич
Ишчи орган
Ишчи гуруҳлар хулосалари асосида тегишли ҳужжатларни расмийлаштиради, «Келажак мероси» халқаро мукофоти бўйича кенгаш (кейинги ўринларда — Кенгаш) йиғилишининг баёни лойиҳасини тайёрлайди ҳамда кўриб чиқиш учун Кенгашга киритади
Ҳар йили 10 апрелгача
7-босқич
Кенгаш
Ишчи орган томонидан тақдим этилган ҳужжатларни кўриб чиқиб, Халқаро мукофот ғолибларини аниқлаш бўйича Кенгаш йиғилишида қарор қабул қилади
Ҳар йили 20 апрелгача
8-босқич
Ишчи орган
Халқаро мукофот ғолибларини танлов натижалари тўғрисида хабардор қилади
Ҳар йили 25 апрелгача
9-босқич
Кенгаш
Халқаро мукофот ғолибларини ҳар йили Кенгаш қарори асосида халқаро миқёсда ўтказиладиган сиёсий, маданий-гуманитар ва бошқа тадбирлар доирасида тантанали равишда тақдирлайди
Тадбирлар режасига кўра
* 2025 йил учун Кенгаш томонидан белгиланган муддатлар амал қилади.
(Қонунчилик маълумотлари миллий базаси, 10.11.2025 й., 09/25/711/1028-сон)